C 214/156
MT
Il-Ġurnal Uffiċjali tal-Unjoni Ewropea
16.6.2023
Il-Ħamis 19 ta’ Jannar 2023
AE. billi dawn l-aspetti relatati ma' żieda fis-saħħa tal-magna għal raġunijiet speċifiċi ta' sikurezza għandhom jiġu ffinanzjati permezz ta' sussidji u, taħt ċerti kundizzjonijiet, għandhom jiġu appoġġati mill-FEMSA, dment li ma jżidux l-isforz tas-sajd jew il-kapaċità li jinqabad il-ħut; billi, għal dawn ir-raġunijiet, l-appoġġ tal-FEMSA għandu jkun disponibbli wkoll għall-operazzjonijiet ta' tħammil fil-portijiet; AF. billi s-sajd fuq skala żgħira jiddependi ħafna aktar mill-kundizzjonijiet tal-baħar mis-sajd fuq skala kbira, li jwassal, skont it-tip ta' bastiment u tal-irkaptu, għal irregolarità akbar fil-perjodi tas-sajd, u b'hekk jaffettwa l-għadd ta' jiem ta' xogħol fis-sena li fihom ikunu possibbli vjaġġi; AG. billi s-sajd artiġjanali huwa sostenibbli f'termini ta' ġestjoni bijoloġika tal-istokkijiet tal-ħut u fir-rigward tar-riżorsi u s-selettività, kif ukoll soċjalment u ekonomikament, li kollha jikkontribwixxu għall-profondità ta' din l-attività; AH. billi l-fatturi li jagħmlu pressjoni fuq l-istokkijiet tal-ħut, u li jikkawżaw ukoll ħsara diretta u indiretta lis-sajd, jinkludu t-tniġġis, it-telf tal-ħabitats, it-traffiku marittimu u l-kompetizzjoni għall-ispazju, kif ukoll it-tibdil fil-klima, li l-effetti notevoli tiegħu huma ż-żieda fit-temperaturi tal-ilma, l-aċidifikazzjoni, il-bidliet fil-kurrenti tal-oċeani, l-asinkronija tal-ispeċijiet u l-wasla ta' speċijiet mhux indiġeni; AI.
billi huwa meħtieġ li jiżdiedu l-kapaċitajiet ta' adattament u mitigazzjoni tal-effetti tat-tibdil fil-klima u l-kriżijiet billi jiġu adottati miżuri biex tissaħħaħ ir-reżiljenza tal-komunitajiet kostali;
AJ.
billi s-sajd fuq skala żgħira għandu wkoll il-potenzjal li jikkontribwixxi għad-dekarbonizzazzjoni u ż-żieda fl-effiċjenza enerġetika u għalhekk fl-aħħar mill-aħħar għall-isforzi ta' mitigazzjoni tat-tibdil fil-klima;
AK. billi s-sajd fuq skala żgħira huwa importanti ħafna fl-UE, speċjalment għal numru ta' komunitajiet tas-sajd, flimkien mas-sajd fuq skala kbira u s-sajd f'ilmijiet imbiegħda; AL. billi ħafna mill-kawżi tas-sitwazzjoni soċjoekonomika li sejra għall-agħar fis-settur għad iridu jiġu indirizzati, inkluż il-bżonn li tissaħħaħ il-pożizzjoni tas-sajjieda fil-katina tal-provvista; AM. billi r-rikonoxximent tal-organizzazzjonijiet tal-produtturi, l-assoċjazzjonijiet u l-ħabitats tas-sajd jippermettilhom li jkollhom aċċess għall-għajnuna finanzjarja, u l-promozzjoni tal-parteċipazzjoni attiva tagħhom permezz ta' ġestjoni konġunta tista' b'mod ċar ittejjeb il-qligħ fis-settur; AN. billi l-qligħ għas-sajd fuq skala żgħira, artiġjanali u kostali huwa affettwat minn prezzijiet volatili u fluttwazzjonijiet qawwija tas-suq, li huma sensittivi għal ħafna fatturi esterni, bħall-pandemija tal-COVID-19; AO. billi s-sistemi differenti ta' introjtu u pagi fis-settur tas-sajd ivarjaw b'mod wiesa' u jiddependu ħafna mill-opportunitajiet tas-sajd offruti mill-baħar, u dan huwa wieħed mill-fatturi li jagħmilha inqas attraenti għall-ġenerazzjonijiet il-ġodda; AP. billi l-professjonisti tas-sajd spiss jitħallsu pagi baxxi u jkollhom jiffaċċjaw kundizzjonijiet tax-xogħol diffiċli – ħafna drabi prekarji – fi professjoni li tibqa' l-aktar perikoluża fid-dinja, filwaqt li l-ispejjeż dejjem jiżdiedu assoċjati mal-bidu ta' negozju tas-sajd, flimkien mal-konċentrazzjoni li qed tiżdied fl-industrija, jagħmluha prospett inqas attraenti, b'mod partikolari għaż-żgħażagħ; AQ. billi s-swieq spiss ikunu ddominati minn għadd żgħir ta' prodotti stabbiliti u l-prodotti tas-sajd fuq skala żgħira li joffru alternattiva sostenibbli għal speċijiet sfruttati ħafna ma jirċevux biżżejjed attenzjoni għall-kummerċjalizzaz­ zjoni; billi l-konsumaturi spiss ma jitħallewx jiksbu informazzjoni sħiħa dwar il-prodott li qed jixtru jew is-sistema ta' produzzjoni u l-irkaptu tas-sajd involut; AR. billi l-profittabbiltà sostenibbli tas-sajd fuq skala żgħira hija importanti biex is-settur isir aktar attraenti; AS. billi l-bastimenti fuq skala żgħira huma l-aktar milquta b'mod sever mill-isfidi marbuta mal-allokazzjoni tal-liċenzji tas-sajd fl-ilmijiet tar-Renju Unit, minħabba d-diffikultajiet li jiffaċċjaw biex jagħtu prova tal-istorja tas-sajd tagħhom;